ความผิดเพี้ยน 3 ประการ ของเศรษฐกิจโลกในตอนนี้
“เรามาลงทุนกันเถอะ” เพราะเงินเฟ้อ 3% ต่อปี เงินด้อยค่าลงทุกปี การลงทุนจะช่วยให้เงินเพิ่มเร็วกว่าเงินเฟ้อได้ นี่เป็นคำพูด “คลาสสิก” ที่เราได้ยินเป็นประจำจากคนที่ชักชวนให้ลงทุน
15 ส.ค. 2562

ความผิดเพี้ยน 3 ประการ ของเศรษฐกิจโลกในตอนนี้ / โดย ลงทุนแมน
“เรามาลงทุนกันเถอะ”
เพราะเงินเฟ้อ 3% ต่อปี เงินด้อยค่าลงทุกปี
การลงทุนจะช่วยให้เงินเพิ่มเร็วกว่าเงินเฟ้อได้
นี่เป็นคำพูด “คลาสสิก” ที่เราได้ยินเป็นประจำจากคนที่ชักชวนให้ลงทุน
เรามาดูตัวเลขเงินเฟ้อที่เกิดขึ้นจริง
ปี 2558 เงินเฟ้อ -0.9%
ปี 2559 เงินเฟ้อ 0.2%
ปี 2560 เงินเฟ้อ 0.7%
ปี 2561 เงินเฟ้อ 1.1%
ปี 2562 คาดการณ์เงินเฟ้อที่ 0.9%
สำหรับคนที่ไม่ได้ลงทุนอะไรเลยในช่วง 5 ปีนี้
เงินของเขาจะด้อยค่าลงเพียง 2%
ถ้าเขานำเงินไปฝากดอกเบี้ยออมทรัพย์ได้ปีละ 0.5% จะได้ 2.5%
ทำไม 5 ปีที่ผ่านมา เงินเฟ้อต่ำมาก
แล้วเงินเฟ้อที่ต่ำแบบนี้จะอยู่อีกนานแค่ไหน?
ความเชื่อว่าเราต้องลงทุนเพื่อป้องกันเงินเฟ้อ
อาจจะเป็นความเชื่อที่ล้าสมัยแล้วหรือไม่?
ความผิดเพี้ยนประการแรกของเศรษฐกิจโลกในตอนนี้ ก็คือ “เงินเฟ้อต่ำอย่างยาวนาน” อย่างไม่เคยเกิดขึ้นมาก่อน
สาเหตุที่เงินเฟ้อต่ำมาจากปัจจัยหลายประการ
ส่วนประกอบที่สำคัญของเงินเฟ้อที่ราคาไม่ได้เพิ่มขึ้นในช่วงที่ผ่านมาก็คือ ค่าเชื้อเพลิง และค่าอาหาร
ราคาน้ำมัน และ ราคาเนื้อสัตว์ต่างๆ อยู่ในระดับเดิมมาหลายปีแล้ว
รวมไปถึงเศรษฐกิจที่ไม่ได้ขยายตัวเร็ว ก็ไม่ได้เร่งให้คนขึ้นราคาสินค้า
เพราะถ้าขึ้นราคา สินค้าก็ขายไม่ได้
รวมไปถึงการที่ E-Commerce เข้ามามีบทบาทในโลกยุคนี้ ซึ่งการแข่งขันกันที่มากขึ้นของผู้ขาย
ก็ทำให้ราคาสินค้าไม่ได้เพิ่มขึ้น
จริงๆ แล้ว กลับทำให้สินค้าบางชนิดมีราคาถูกลงด้วยซ้ำ
เงินเฟ้อไม่เพิ่ม ติดต่อกันเป็นระยะเวลานาน เรื่องนี้ดูเหมือนจะผิดเพี้ยนไปจากที่เราถูกสอนกันมา
แล้วมีอะไรในโลกการเงินที่ผิดเพี้ยนอีกในตอนนี้?
ความผิดเพี้ยนประการที่ 2 ก็คือ อัตราดอกเบี้ย
ประเทศไทยมีอัตราดอกเบี้ยที่ต่ำมาอย่างยาวนาน
ในช่วง 4 ปีที่ผ่านมา อัตราดอกเบี้ยนโยบายของไทยคงอยู่ที่ประมาณ 1.75% มาตลอด และเหลือ 1.5% ในปัจจุบัน
ในประเทศฝั่งยุโรป และ ญี่ปุ่น มีอัตราดอกเบี้ยต่ำมากจนใกล้เคียงศูนย์
ยูโรโซน มีอัตราดอกเบี้ยนโยบาย 0%
สวิตเซอร์แลนด์ มีอัตราดอกเบี้ยนโยบาย -0.75%
เดนมาร์ก มีอัตราดอกเบี้ยนโยบาย -0.75%
ญี่ปุ่น มีอัตราดอกเบี้ยนโยบาย -0.10%
ในตอนนี้ พันธบัตรของหลายประเทศซื้อขายกันในอัตราดอกเบี้ยที่ติดลบทุกช่วงอายุราคา
ไม่ว่าเราจะซื้อพันธบัตร 1 ปี 5 ปี 10 ปี ของประเทศเยอรมนี สวิตเซอร์แลนด์ เดนมาร์ก ญี่ปุ่น เราจะได้เงินต้นคืนที่น้อยกว่าเดิม
ทำไมนักลงทุนถึงยอมซื้อพันธบัตรทั้งที่ดอกเบี้ยติดลบ?
สาเหตุแรกก็คือ นักลงทุนไม่กล้าซื้อสินทรัพย์อื่นที่เสี่ยงกว่า นักลงทุนต้องการรักษาเงินต้นส่วนใหญ่ไว้ถึงแม้จะเสียเงินต้นไปเล็กน้อย
เรื่องต่อมาก็คือ คนที่ซื้อพันธบัตร ส่วนใหญ่จะเป็นสถาบัน บางสถาบัน เช่น ธนาคาร หรือ ประกัน จำเป็นต้องซื้อพันธบัตรเพื่อเป็นสินทรัพย์สำรอง
หรือบางสถาบัน ก็อาจจะซื้อพันธบัตรเพื่อทำกำไรจากส่วนต่างราคาได้ เพราะพันธบัตรจะมีการตีราคา (mark to market) อยู่ทุกวัน ถ้าดอกเบี้ยลงไปอีกราคาของพันธบัตรจะเพิ่มขึ้น
ต้องยอมรับว่าเรื่องนี้เป็นเรื่องแปลก ที่นักลงทุนยอมซื้อพันธบัตรดอกเบี้ยติดลบ เพื่อหวังว่าดอกเบี้ยจะติดลบมากขึ้นในอนาคต
แต่เรื่องที่ผิดเพี้ยนนี้ มันก็ได้เกิดขึ้นแล้ว
และที่แปลกกว่าก็คือ มันกลายเป็นเรื่องปกติสำหรับยุคปัจจุบัน..
ความผิดเพี้ยนประการสุดท้าย
ตอนนี้หลายประเทศ พันธบัตรอายุยาว ให้ดอกเบี้ยที่ต่ำกว่า พันธบัตรอายุสั้น หรือเรียกว่า Inverted Yield Curve
เราเคยเชื่อกันมาว่า ถ้าเรายืมเงินยาว ย่อมต้องจ่ายดอกเบี้ยแพงกว่า
แต่ในตอนนี้มันผิดเพี้ยน ทุกคนประเคนเงินมาให้รัฐบาลยืม ยิ่งระยะยาวยิ่งดี ดอกเบี้ยน้อยไม่เป็นไร
เพราะทุกคนกลัว และวิ่งเข้าสู่พันธบัตรซึ่งถือว่าปลอดภัย และอยากล็อกผลตอบแทนให้ยาวที่สุด
จากข้อมูลล่าสุด พันธบัตรอายุ 30 ปีของสหรัฐอเมริกา ดอกเบี้ยทำจุดต่ำสุดที่ 2% ซึ่งถือเป็นอัตราที่ต่ำสุดในประวัติศาสตร์ตั้งแต่มีประเทศนี้ขึ้นมา
หมายความว่าตอนนี้รัฐบาลสหรัฐอเมริกา สามารถยืมเงินจากประชาชนในระยะเวลา 30 ปี โดยจ่ายดอกเบี้ยเพียง 2% ต่อปี
ความผิดเพี้ยนทั้งหมดนี้เป็นเรื่องที่แม้แต่ผู้คร่ำหวอดในโลกการเงินก็ยัง งง
เพราะบางเรื่องเขาก็เพิ่งเคยเจอเป็นครั้งแรกในชีวิตของเขา
ในอนาคต เวลาเราฝากเงินที่ธนาคาร
จากที่ต้องหาธนาคารที่ให้ดอกเบี้ยมากสุด
คงต้องเปลี่ยนเป็น ธนาคารไหนคิดค่าใช้จ่ายในการฝากเงินน้อยสุด
ก็ไม่รู้ว่าเรื่องนี้จะจบลงอย่างไร
แต่ที่รู้คือ ต่อจากนี้ เศรษฐกิจของโลก จะฉีกตำราเดิมที่เคยมีมา
และเราทุกคน คงต้องรับผลที่เกิดขึ้นไปพร้อมๆ กัน
สมมติฐานของวิชาการเงินในอดีตที่มักจะกล่าวว่า
1. เงินเฟ้อเฉลี่ย 3% ต่อปี
2. ฝากเงินต้องได้ดอกเบี้ย
3. พันธบัตรอายุยาว ให้ดอกเบี้ย มากกว่าอายุสั้น
ถ้าเราเป็นครู เราก็คงเขินที่จะสอนเรื่องเหล่านี้ให้กับ นักเรียน
เพราะรู้ว่าสอนไป มันก็ไม่ตรงกับ ความจริงที่เกิดขึ้น ในตอนนี้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-
-